poslao jasne poruke

Na upit je li mu žao Stierove ostavke, rekao je da nije bio iznenađen.

"Već dulje vremena smo razgovarali i primijetio sam svojevrsnu distancu koja se stvorila kod kolege Stiera nakon 27. travnja, on nije nastupao ni javno ni politički i nije bio involiran u ove razgovore. Dao je do znanja da procesi idu u ovom smjeru. Svatko je gospodar svojih odabira pa tako i kolega Stier. Ono što po mišljenju može biti iznenađenje široj javnosti jest da je Stier 2013. kada su došli u Europski parlament zajedno s kolegom Piculom radio na zajedničkom amandmanu za rezoluciju oko Bosne i Hercegovine te se stvorila jedna lijepa tema te je dobio i nagradu predsjednika Josipovića. Ne vidim ništa sporno ni strateški ni u ideološkom smislu vezano uz malu participaciju s HNS-om u Vladi s kolegom Štromarom da doživimo na dramatičan način", rekao je Plenković za RTL.

Kako može ostati politički tajnik HDZ-a ako je otišao iz Vlade?

"O tome nismo razgovarali. Stier je saborski zastupnik, znam ga 20-ak godina i može dati veliki doprinos HDZ-u. Pustimo malo da se stvari slegnu.Ovo je njegov jučerašnji odabir. A mi ćemo prvo imenovati novu ministricu Mariju Pejčinović Burić, a onda ćemo rješavati interne stranačke stvari. Ona će biti i potpredsjednica Vlade. Stier je bio zadužen za koordinaciju za vanjske europske poslove i ljudska prava, a istu tu kordinaciju vodit će Burić. Štromar će biti zadužen za sektorsku politiku, a pravosuđe i uprava bit će u nadležnosti potpredsjednice Vlade Martine Dalić".

O kritikama iz Mosta o novoj ministrici i njenom suprugu, Plenković je odgovorio da je ona tražila očitovanje Povjerenstva za sukob interesa, koje se očitovalo, i u tome ne vidi problem.

"Dosta je te dramatike koju gledamao zadnjih dana i izljeve primitivizma koji nisu dostojni ponašanja saborskih zastupnika".

O kritikama i optužbama da je prevario birače, rekao je:

"Ja sam strašno puno čudnovatih teza čuo ovih dana od komentatora i političara. Dopustite mi da to objasnim hrvatskoj javnosti jer mislim da je to potrebno u ovoj šumi dezinformacija i manipulacija. Treba reći istinu. Hrvatski izborni sustav je takav da biramo 140 ljudi u Hrvatski sabor u 10 izbornih jedinica, razmjernim sustavom plus osam zastupnika manjina i troje Hrvata van Hrvatske. U takvom sustavu gotovo je matematički nemoguće, ne znam što bi se to trebalo dobiti da netko dobije 76 mandata i apsolutnu većinu. Svaki izborni rezultat, svaka pobjeda, kao naša 11. rujna, je relativna. Ona pretpostavlja razgovore nakon izbora. Evo vam primjer: ljudi koji su glasali za HDZ su vjerujem mislili da će Andrej Plenković biti premijer. Oni koji su glasali za koaliciju koju je predvodio SDP su mislili da će to biti Zoran Mialnović. Onaj koji je glasao za Most možda je htio da to bude Božo Petrov. Dakle, je li Božo Petrov iznevjerio svoje birače ako je s 13 mandata, nakon 11. rujna, u otvorenim transparentnim pregovorima odlučio ići s HDZ-om i napraviti koaliciju? Pretpostavljm da nije. Kada je Most odlučio pomoći SDP-u da sruši vlastitog kolegu i ministra financija onda je ta suradnja gotova. Istodobno, ljudi koji su izabrani na listi Kukuriku koalicije ili nekoliko stranaka, kad su izgubili izbore, oni su svi oformili svoje klubove u Saboru. Oni nisu vezani predizbornom koalicijom za svoje političke odluke nakon toga. Tu nema nikakve prijevare, postoje politički dogovori. Meni je bitno da Hrvatska kao zrela demokracija ne može ići u dvije i pol godine tri puta na parlamentarne izbore".

Zašto ste izbjegli izbore jer po anketama na tim istim izborima HDI bi najbolje prošao?

"'Ajmo sad malo brojati. HDZ ima predsjednicu države, ima predsjednika Vlade, ima predsjednika Hrvatskog sabora, ima 13 županija, ima 62 grada, 204 općine, između ostaloga sada i gradonačelnika Splita. Pet od 10 najvećih gradova, ako ne računamo Zagreb. Nepodnošljiva lakoća zazivanja izbora u javnom prostoru dolazi od ljudi koji niti su politički akteri, niti znaju što su izbori, niti ih je briga koliko oni koštaju niti kakve reperkusije izbori imaju na kreditni rejting zemlje, na rješavanje recimo krize u Agrokoru, na rješavanje pitanja na granicama, na turističku sezonu. Pa nije Vlada tu da bi svako malo odlučivala da ponovno idemo na izbore. Ne treba ići na izbore. Imamo političku odgovornost za stabilnost zemlje i tu se razlikujemo. Zato sam rekao, ovo je vježba razotkrivanja. Danas, kada ste imali tematske bitne zakone u Saboru, nitko nije imao potrebu raspravljati. Ako treba o proceduri i vrijeđanju kolega i pritisku, onda ćemo raditi filibustering od 20 sati, e to je važno i to ljudi moraju vidjeti. Imate ozbiljne stranke i neodgovorne političare koji se ponašaju na neprimjeren način i to ljudi moraju vidjeti i čuti i zaključiti.

Sada kada govorimo o toj većini imali ste u petak 78 ruku zajedno s Tomislavom Sauchom. Je li vam to dovoljno ili možemo očekivati još nekih promjena?

Svi su dobrodošli koji žele poduprijeti stabilnost, gospodarski rast, društvenu solidarnost, pravnu sigurnost, povoljnu klimu u društvu, mi ćemo biti otvoreni za razgovore. Vi ste maloprije spominjali prijevaru birača. Pa je li veća prijevara birača, ako netko, tko dobije povjerenje HDZ-ovog predsjedništva, nacionalnog vijeća, dođe na listu HDZ-a i ima praktički sada još višu HDZ-ovu Vladu za podržati nego u listopadu, recimo glasa protiv kao što je glasovao gospodin Hasanbegović i gospođa Esih.

Oprostite, ako nekome poklonite šansu da vam bude na listi kao nestranačka osoba, imate minimum moralne obveze. Ako želite imati svoju stranku, dobili ste mandat u Gradskoj skupštini, pa pustite onda ovaj mandat.

Kad ste ih spomenuli, njima bi moglo smetati što su ostale neodgovorene neke stvari vezano uz HNS, primjerice ploča u Jasenovcu. Štromar nam je u petak rekao da će baš ovaj tjedan razgovarati s vama o tome. Jeste li postigli dogovor?

Kave to veze ima s Hasanbegovićom i Esih? Nisu oni stavili ploču.

Kako ćete se postaviti u toj konkretnoj situaciji? Hoćete li ovaj tjedan razgovarati sa Štromarom?

Ovaj tjedan sigurno ne. Razgovaramo o tome već jako dugo. Ministarstvo uprave ima nalog da ispita sve pravne mogućnosti kako riješiti taj problem, također imamo Vijeće koje smo osnovali koje će o tome raspravljati i raditi preporuke. Mislim da sam prije šest mjeseci objasnio da imamo različitu upravnu praksu, različitu sudsku praksu. cilj je to ujednačiti i jasno definirati hrvatskim zakonom, postići politički konsenzus. Mislim da gospodin Štromar ima puno razumijevanja za takav pristupak.

Čekat ćemo Vijeće da donese svoju odluku?

Niste me dobro slušali.

Dobro. Vidjet ćemo dakle kako će sve izgledati. Gospodin Štromar je jasno rekao u petak da će se ovaj tjedan o tome razgovarati. On želi da se ta ploča ukloni iz Jasenovca.

Dobro, razgovarat ćemo.

Ne otklanjate to kao mogućnost?

Rekao sam da ću razgovarati s njim. To sigurno nije tema ovoga tjedna, čovjek će već sutra prvi put doći na uži kabinet na Vladu, ima puno drugih zadaća.

Još jedna stvar, naravno isto ideološka, možemo to slobodno tako reći - kurikularna reforma. Kakva će biti daljnja situacija? Natječaj neće biti poništen, ostaje li dalje gospođa Culej na čelu kao voditeljica?

Ne želim gledati prosvjede o toj temi u Republici Hrvatskoj ni u jednom gradu, ni u Zagrebu ni u manjim gradovima. Mislim da je ta tema toliko ispolitizirana, izmanipulirana do mjere da je nevjerojatna. Vi kad biste pitali ljude da o tome govore tko je od njih pročitao strategiju odgoja obrazovanja i znanosti koju je donio Sabor, tko je od njih pročitao bilo koji dokument koji se odnosi na drugih 20 skupina, ne samo ekspertnu radnu skupinu koju je nekada vodio gospodin Jokić kad se samo on javio na poziv. Ministar Barišić i stručno povjerenstvo koje sam ja oformio koje ima 11 članova u kojem su i ljudi iz akademske zajednice, iz HDZ-a, SDP-a, Mosta, HNS-a, nesuđeni kandidat, čitam po medijima, gospodin Lučin je također u toj skupini, iz SDSS-a. sasvim pluralističan koncept. Sjećate li se vi ili bilo tko ikoga tko je bio osim profesora Budaka u onoj prijašnjoj komisiji? Ne znate vi, ne zna nitko. Zato što smo to digli na jednu razinu konsenzusa. Moj je pristup konsenzus.

Divjak će imati odriješene ruke?

U Vladi nitko nema odriješene ruke. U Vladi postoji kapetan broda, to je predsjednik Vlade, postoji politički legitimitet i postoji politički dogovor partnera koji u toj Vladi sudjeluju. Nije Ministarstvo znanosti nekakav institut u kojem će netko dobiti odriješene ruke i raditi što hoće. Toga nema nigdje ni u jednoj vladi ni u jednoj zemlji pa neće biti u Hrvatskoj. Gospođa Divjak je bila prorektorica Zagrebačkog sveučilišta. Profesorica je, matematičar je, razumije se u temu, ima veliku odgovornost i ima ključnu zadaću da u svojim aktivnostima i u konačnom rezultatu dovede do kompromisnog rješenja koji će pomiriti ideološki naelektritzirane rasprave o temi o kojoj ja sam uvjeren, a to ćemo napraviti, ja obećajem, postići ćemo društveni konsenzus.

Što kažete na slučaj s Janicom Kostelić? Vaš ministar je rekao da se radi o neujednačenoj sudskoj praksi. Može li se tome tako doskočiti?

Prvo se radi o jednom groznom divljaštvu. Radi se o jednom divljaštvu prema Janici Kostelić koja je najtrofejnija hrvatska sportašica, koja je žena, koja je zajedno s dvije suradnice bila na trajektu koja je doživjela takvo verbalno blaćenje i uvrede koje su nedostojne bilo koga tko je normalan i zdrave glave. Da mi netko opravdava takvu situaciju, to ne dolazi u obzir.

Nitko ne opravdava situaciju.

Oprostite, ovaj sramotni skeč troje saborskih zastupnika SDP-a koji su nastojali banalizirati situaciju u kojoj se i ona i njene suradnice osjećaju ugroženo na trajektu, bez muškarca, a kamo li bez policije i zaštite, ne dolazi u obzir. To je no go. Oni se s takvim mogu šaliti u svom kružoku u nekom podrumu uz pivu, kavu ili vino, ali ne u ozbiljnoj politici, to im nećemo dopustiti. U Hrvatskoj postoje zakoni, postoje institucije, postoji djelovanje policije koje je bilo sasvim primjereno, sukladno onome što je napravljeno.